Nemendur í áfanga sem kallast Forysta - og stjórnun í Háskólanum á Bifröst lögðu upp með það verkefni að setja upp hænsnakofa við leikskólann Hraunborg á Bifröst . Hópurinn sem kallar sig Gaggalagú fékk hugmyndina vegna margra frétta um það að Íslendingar hendi mat fyrir milljarða á ári hverju . Mitt í þeim fréttaflaumi kom frétt um það að frönsk stjórnvöld væru að hvetja íbúa þarlendis til þess að fá sér hænur til að vega upp á móti þeim matarafgöngum sem hent er . Eins og fram kemur á vef Bifrastar fannst hópnum þetta afbragðshugmynd og ákvað í kjölfarið að það væri sniðug hugmynd til að auka sjálfbærni á Bifröst að koma upp hænsnabúi á svæðinu . Tóku leikskólinn og Hjallastefnan , sem rekur leikskólann , vel í þá hugmynd . „ Fá börnin ásamt kennurum leikskólans kofa og hænur til eignar og munu þau sjálf hugsa um þær og nýta þeirra afurðir . Gefur það börnunum vonandi aukin tengsl við náttúruna og gleðina af því að fá að umgangast dýr ásamt því að kenna þeim sjálfbærni og endurvinnslu . Leitaði Gaggalagú til hinna ýmsu aðila í Borgarbyggð um styrki og var vel tekið í það . Þau fyrirtæki sem veittu styrkveitingu eru Borgarbyggð , Límtré , Loftorka , Eðalfiskur og Arion banki . Auk þess gefur Kaupfélag Borgfirðinga allt auka fóður sem þarf fyrir utan matarafganga , til tveggja ára . Það er Jóhann Oddsson í Stafholtstungum sem gefur hænurnar í búið , “ segir á vef Háskólans á Bifröst .